Zagrebačka policija tijekom Europskog tjedna mobilnosti od 16. do 22. provodit će akciju nadzora parkiranja kojom će kažnjavati vozače automobila parkiranih na mjestima za osobe s invaliditetom.

U sklopu akcije policija će provoditi mjere radi podizanja razine sigurnosti u prometu s ciljem sprečavanja i sankcioniranja nepropisnog parkiranja na obilježena mjesta bez znaka pristupačnosti.

„Policijski službenici će svakodnevno, neposrednim nadzorom na terenu uočavati i sankcionirati utvrđene prekršaje, a sukladno zatečenu stanju na terenu po potrebi će ostvariti kontakt s podružnicom Zagrebparkinga radi uklanjanja nepropisno parkiranih vozila“, izvijestila je policija.

O važnosti podizanja svijesti o potrebi nesmetane mobilnosti osoba s invaliditetom govorit će u ponedjeljak na raskrižju Petrinjske i Amruševe predstavnici policije te Hrvatskih udruga paraplegičara i tetraplegičara i Udruge za promicanje kvalitetnog obrazovanja mladih s invaliditetom Zamisli.

Mjere se provode radi omogućavanja mobilnosti osobama s invaliditetom kao i upozoravanja na važnost mogućnosti pristupa osobi s invaliditetom parkirališnom prostoru.

Prometni policajci u srijedu će od 8 do 20 sati svoj posao nadzora upravljanja prometom u središtu grada obavljati na biciklima.

Izbjegavanjem ulaska vozila prometne policije u središte grada, zagrebačka policija sudjeluje u globalnom poticanju građana i zaposlenika na upotrebu bicikla kao prijevoznog sredstva u gradu. Ističu činjenicu da se vožnjom bicikla smanjuju gužve i onečišćenost zraka u gradovima i poboljšava se opće zdravstveno stanje osobe koja ga vozi.

>> Ovo je najskuplji europski grad za parkiranje. Sat parkinga čak 78 kuna